之京師展墓
作者：晁補之
朝代：宋

paragraphs: 短轡馭羸馬，馳驅曹濟間。
商飈折勁木，蕭瑟道里寒。
況復慕所天，惻愴摧心肝。
游子歎時邁，慈母憐衣單。
來時憑窗哭，五妹垂修鬟。
季弟主菽粟，孺妻爨茅菅。
悼我無令人，莫奉堂上歡。
豈無萱草詩，終日倚門闌。
念昔常獨立，所聞詩禮難。
我尚未成人，遭罹此憂患。
歲晏念墳墓，仳離百哀攢。
何時奉靈車，辛苦向此還。
親寡氣力微，傍人祝加餐。
願言薄志節，苟生無形顔。